Tinamotvaré

Tinamotvaré alebo tinamy (Tinamiformes) je rad vtákov s jedinou čeľaďou tinamovité.

Sú to na zemi žijúce vtáky so zaokrúhleným telom a krátkymi krídlami, ktoré pripomínajú kurotvaré vtáky. Pri behu alebo lete sa rýchlo unavia, pretože majú malé srdce. Tinamy sú rozšírené v lesnatých, krovinatých, ale aj v otvorených trávnatých biotopoch Strednej a Južnej Ameriky. V ohrození tinama znehybnie a pred zrakom predátorov ju chráni nenápadné sfarbenie. Existuje 45 druhov tinám.